Επέκταση της ισχύος διατάξεων του άρθρου 17 του Ν. 2530/97 (Ά 218) και στο ερευνητικό προσωπικό του Εθνικού Ιδρύματος Αγροτικής Έρευνας (ΕΘ.Ι.ΑΓ.Ε.). Οι διατάξεις του άρθρου 17 του Νόμου 2530/97, εκτός της περ. ζ της παρ. 3, επεκτείνονται και εφαρμόζονται αναλόγως από 1.9.1997 και στα μέλη του Ερευνητικού Προσωπικού του ΕΘ.Ι.ΑΓ.Ε., οι οποίοι είναι κάτοχοι διδακτορικού διπλώματος και εκρίθησαν σύμφωνα με τις διαδικασίες του Ν. 1845/89. Προκειμένου για ερευνητές που έχουν κριθεί με τις διατάξεις και τη διαδικασία του ίδιου νόμου (Ν. 1845/89) και στερούνται διδακτορικού διπλώματος, από τις κατά τα ανωτέρω προκύπτουσες για τη βαθμίδα τους αποδοχές δεν καταβάλλεται το ειδικό ερευνητικό επίδομα της περίπτωσης δ της παραγράφου 3 του άρθρου 17 του Ν. 2530/97, για την εκτέλεση μεταδιδακτορικής έρευνας και την ταχύτερη και αποτελεσματικότερη προώθηση των ερευνητικών προγραμμάτων. Οι διατάξεις της προηγούμενης παραγράφου δεν εφαρμόζονται στους ερευνητές του ΕΘ.Ι.ΑΓ.Ε. που εμπίπτουν στις διατάξεις του άρθρου 28 του Ν. 2538/1997. Η ισχύς του παρόντος διατάγματος αρχίζει από 1.9.1997, σύμφωνα με την παράγραφο 6 του άρθρου 17 και άρθρο 27 του Ν. 2530/1997. Οι διαφορές αποδοχών μεταξύ παλαιού και νέου μισθολογίου θα καταβληθούν σύμφωνα με τα οριζόμενα στις διατάξεις του άρθρου 22 του Ν. 2530/97. Στον Υπουργό Γεωργίας αναθέτουμε τη δημοσίευση και εκτέλεση του παρόντος διατάγματος.